Dan l-aħħar smajna u rrapportajna ħafna dwar is-suċċess ekonomiku li qed jikseb pajjiżna. Bħala poplu fraħna bl-aħbarijiet dwar kif rapport wara ieħor poġġew l-ekonomija ta' pajjiżna fost l-iktar b'saħħitha fl-Ewropa u dwar kif il-gvern qed jilħaq il-miri finanzjarji tiegħu. Sa hawn kollox tajjjeb. Anzi, tajjeb ħafna. Għaliex fl-aħħar għandna gvern li qed imexxi l-ekonomija 'l quddiem u jadotta dixxiplina fiskali. Iżda, dan waħdu ma kienx ikun biżżejjed għall-poplu tagħna. Għall-familji u għal dawk li ta' kuljum joħorġu jaħdmu biex jaqilgħu l-għajxien għall-familja tagħhom ma jiswa xejn li l-gvern jibbilanċja l-kotba tiegħu li kieku minn dak huma ma jgawdux ukoll. Forsi hawn min jgħidlek li diġà huwa biżżejjed li l-gvern laħaq dawn il-miri mingħajr ma' għabba b'piżijiet ġodda lill-poplu. Fil-fatt, il-miri ntlaħqu filwaqt li f'pajjiżna naqsu t-taxxi. Iżda, hemm iktar minn hekk. Il-gvern qed jara li mill-ekonomija b'saħħitha jgawdi kulħadd, l-iktar dawk fil-bżonn ta' appoġġ mill-istat u s-soċjetà. Kien għalhekk li l-aħbar li ta l-Ministru tas-Saħħa iktar kmieni din il-ġimgħa li l-mediċini tal-kanċer se jkunu kollha b'xejn fi żmien tliet snin hija waħda li ma tistax ma tinżilx tajjeb fost in-nies. Illum b'xi mod jew ieħor tista' tgħid kważi kulħadd għandu qarib jew ħabib li direttament jew indirettament intlaqat minn din il-marda. Hekk ħafna iktar huma konxji ta' kemm titfa' piż fuq il-familji milquta. Diġà l-gvern qed jgħin iktar billi saħħaħ is-servizzi u billi fl-aħħar ġimgħat daħħal fil-formolarju tiegħu mediċini li jiswew il-mijiet u ġieli eluf ta' ewro. Il-ħsieb li dan jestendih huwa prova ċara tal-filosofija tal-gvern li l-prosperità trid tinfirex fost min għandu bżonn. Infakkru li f'dan il-qasam din mhix inizjattiva iżolata. Kien dan il-gvern li lesta u ta prijorità lill-isptar tal-onkoloġija, bħalma kien dan il-gvern ukoll li beda jħallas għat-tieni ġenitur meta tfal ikollhom isiefru għall-kura barra l-pajjiż. Fl-aħħar ġimgħat ktibna dwar il-bidliet fl-edukazzjoni. Urejna kif dawn huma xhieda ta' gvern b'ruħ soċjali u l-qasam tas-saħħa mhux b'inqas. Fl-aħħar snin infetħu swali ġodda fl-isptar Mater Dei filwaqt li kienu solvuti kwistjonijiet bħal dik tal-mediċini out of stock. Iktar għaqal fit-tmexxija u iktar riżorsi wasslu biex dak li ħaddieħor kien jgħid li rridu naċċetawh bħal ma naċċettaw li tal-grocer ikollu l-piżelli out of stock, dan il-gvern bidlu. Investiment bla preċedent sar ukoll biex ikunu attakkati l-listi ta' stennija. Intużaw aħjar ir-riżorsi tal-isptarijiet tal-gvern filwaqt li żdiedu l-ftehimiet mal-privat. Hemm listi ta' stennija li kważi spiċċaw għalkollox filwaqt li f'każi oħra baqa' xi jsir u m'għandniex dubju li dawn se jkunu qed jingħataw prijorità fiż-żmien li ġej. Rajna investiment f'makkinarju u apparat tal-ogħla kwalità u mill-iktar modern biex iċ-ċittadin li jmur Mater Dei mhux biss jinqeda iktar fil-ħin iżda jinqeda aħjar. Kienu introdotti servizzi li konna xbajna nitkellmu dwarhom, bħall-IVF bħala parti mis-servizz tas-saħħa pubblika. Dan kollu jagħti skop lit-tkabbir ekonomiku li jiftaħar bih il-gvern. Naturalment, semmejna biss il-qasam tas-saħħa. Miegħu nistgħu nżidu numru ta' inizjattivi oħra fosthom iċ-child care b'xejn li tant indrat li forsi ħafna diġà bdew jinsew li din ma kinetx teżisti sa erba' snin ilu. Jew bħar-roħs fil-kontijiet tal-enerġija u l-inizjattivi li ħallew iktar flus fil-bwiet tan-nies bħal inwork benefit jew l-eżenzjoni mit-taxxa tal-boll għall-first time buyers. Mit-tkabbir ekonomiku qiegħed igawdi kulħadd. B'hekk iċ-ċertifikati jistgħu mhux biss jagħtuhom l-aġenziji tal-klassifikazzjoni tal-kreditu iżda l-poplu wkoll. Poplu li fiż-żmien li ġej se jkollu għażla jekk iżommx ir-ritmu li qbadna jew ireġġax l-arloġġ lura għal żmien GONZIPN ta' Simon Busuttil.